Koepee met vier deureAl drie modelle lyk amper identies indien daar nie ŉ magdom items van die M-katalogus gekies word nie. (Foto: Verskaf) Volgens die woordeboek is ŉ koepee ŉ motor met ŉ vaste dak, twee deure en ŉ skuins agterkant. Die verduideliking is nie onduidelik nie. Audi, BMW en Mercedes-Benz is egter almal “skuldig” aan ŉ koepee met vier deure. Audi noem syne ŉ sportback, BMW roep hom ŉ Gran Coupé en Mercedes noem sy weergawe net ŉ Coupé. Ai. Die malligheid stop nie daar nie. Jare terug het ŉ mens ŉ BMW 3-reeks gekry in drie bakstyle: sedan, koepee en afslaandak. Toe maak hulle ŉ 4-reeks: ŉ 3-reeks met twee deure. Daarna vervaardig hulle ŉ 4-reeks Gran Coupé – dis nou ŉ 4 met vier deure. Maar wat is ŉ 3 dan? Nietemin. Ons het onlangs die bekendstelling van BMW se opgeknapte 4-reeks Gran Coupé bygewoon. Daar was drie modelle beskikbaar by die bekendstelling: 420i, 420d en M440i xDrive. Al drie modelle lyk amper identies indien daar nie ŉ magdom items van die M-katalogus gekies word nie. Die ontwerp is voorwaar mooi en al was ek nie nog altyd ŉ liefhebber van dié bakstyl nie, is dié Gran Coupé bitter mooi. Die binneruim van die Gran Coupé is pure BMW. (Foto: Verskaf) Die binneruim van die Gran Coupé is pure BMW. Die materiale is pragtig en daar kan beslis geen fout gevind word met die bougehalte nie. Die tegnologieë werk slim en is ergonomies uitgelê. As ek fout móét vind, is dit met die uitleg van die digitale instrumente. Ek sou dit graag wou verander om meer soos gewone meters te lyk. Die 20i‑enjin bied 135 kW en 300 Nm. Die 2.0‑petrolenjin kan 100 km/h haal in 7.9 sekondes en 235 km/h haal, voluit. Dit is op die pad waar ‘n mens al die BMW se foute met die hele vierdeurkoepee-storie vergewe. (Foto: Verskaf) Die meer gewilde 2.0‑dieselenjin bied 140 kW en 400 Nm. Hy kan 100 km/h haal in ŉ ratser 7.5 sekondes en snol 233 km/h voluit. Dit bring ons by die baas van die reeks. Die M440i xDrive. Die ritgehalte van die BMW is tans ongeëwenaard. (Foto: Verskaf) Die voertuig bied 285 kW en 500 Nm. Van nul tot 100 km/h neem ŉ blitsige 4.7 sekondes en is elektronies beperk tot 250 km/h. Die 2.0‑petrol gebruik 6,5 l/100 km, die diesel slegs 4,9 l/100 km en die reeksleidende M440i ŉ swaarder 8,2 l/100km. Dit is op die pad waar ek BMW al sy foute vergewe met die hele vierdeurkoepee-storie. Die 4-reeks Gran Coupé sweef fantasties oor die pad. Die ritgehalte is verstommend goed vir ŉ moderne Duitse voertuig. Dan kom mens by ŉ bergpas en die 4-reeks maak sy tekkies vas en vlieg teen die pas af soos ŉ sierskaatser met vlymskerp lemme. As ‘n mens fout móét vind, is dit dalk met die uitleg van die digitale instrumente. (Foto: Verskaf) Dit is baie maklik om die 4-reeks Gran Coupé op te som. Die nuwe deurhandvatsels is werklik mooi. Die ritgehalte is tans ongeëwenaard en al drie enjins bied iets spesifieks vir kopers, ongeag hul smaak en begroting – luuksheid óf spoed. Ek sou waarskynlik ŉ 330d koop vir dieselfde soort geld, net vir die sessilinder-turbodiesel. Ek wou nou sê, vir die 3-reeks se gewone sierrooster ook, maar ek moet my woorde terugtrek. Die 4-reeks is pragtig, lelike haasbek en al. Die reeks lyk só: Die reeks word gedek deur ŉ 2 jaar/onbeperkte km‑waarborg en 5 jaar/100 000 km‑ omvattende instandhoudingsplan. Die materiale is pragtig en daar kan beslis geen fout gevind word met die bougehalte nie. (Foto: Verskaf)